送伯舅汪運幹
作者：樓鑰
朝代：宋

paragraphs: 人生自古悲別離，別離今日何足悲。
試問今日行者誰，鄞江名族真男兒。
虬鬚燕頷軀十圍，凜凜端有熊豹姿。
毅然剛立不怒威，笑視鼠輩何脂韋。
州縣小試囊中錐，政績今在衆口碑。
姓名通籍黄金閨，便汎王儉紅蓮池。
平時幕府多素尸，坐縻公粟遨以嬉。
只今方當多事時，正要名士同驅馳。
森森百萬虎與貔，荷戈分駐淮東西。
兩淮千里雙使麾，幕中僚吏皆擢犀。
惟公婉畫明蓍龜，辯如懸河不可隄。
胸中武庫深難窺，決策固有堂上奇。
朔風吹空黄草齊，正恐秋高胡馬肥。
萬人相顧目睽睽，見公此去多腹非。
公獨襆被行不疑，單車西去征馬嘶。
平生氣槩衝虹霓，恨無尺箠笞羌夷。
方今天相中興期，黠虜戴頭來邊陲。
願公速蹈功名機，匈奴不滅何家爲。
出門千里何足辭，但願滿引金屈巵。